Document ID: 32004D0595

ΑΠΌΦΑΣΗ ΤΗΣ ΕΠΙΤΡΟΠΉΣ
της 29ης Ιουλίου 2004
για καθιέρωση πρότυπου πιστοποιητικού υγείας σκύλων, γατών και κουναβιών για την εισαγωγή για εμπορικούς σκοπούς στην Κοινότητα
[κοινοποιηθείσα υπό τον αριθμό Ε(2004) 1947]
(Κείμενο που παρουσιάζει ενδιαφέρον για τον ΕΟΧ)
(2004/595/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ (1), και ιδίως το άρθρο 17 παράγραφος 2 στοιχείο β),
Εκτιμώντας τα ακόλουθα:
(1)
Η οδηγία 92/65/ΕΟΚ καθορίζει τους όρους υγειονομικού ελέγχου που διέπουν το εμπόριο και τις εισαγωγές ζώων, σπέρματος, ωαρίων και εμβρύων στην Κοινότητα.
(2)
Ο κανονισμός (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την τροποποίηση της οδηγίας 92/65/ΕΟΚ του Συμβουλίου (2), καθορίζει τις απαιτήσεις σχετικά με την υγεία των ζώων, που εφαρμόζονται στις μετακινήσεις ζώων συντροφιάς μη εμπορικού χαρακτήρα καθώς και τους κανόνες που εφαρμόζονται στους ελέγχους των μετακινήσεων αυτών. Ένας από τους σκοπούς του εν λόγω κανονισμού είναι να εξασφαλίσει τον ενιαίο χαρακτήρα των κανόνων που εφαρμόζονται στο εμπόριο και στις μετακινήσεις των ζώων μη εμπορικού χαρακτήρα, καθώς και να καταπολεμήσει την απάτη.
(3)
Επιπλέον, ο κανονισμός (ΕΚ) αριθ. 998/2003 τροποποίησε την οδηγία 92/65/ΕΟΚ, ούτως ώστε η τελευταία διαλαμβάνει ότι μόνο τα σκυλιά, οι γάτες και τα κουνάβια που ικανοποιούν τις απαιτήσεις του εν λόγω κανονισμού μπορούν να αποτελούν αντικείμενο εμπορίου.
(4)
Ως εκ τούτου, για την εισαγωγή σκύλων, γατών και κουναβιών στην Κοινότητα για εμπορικούς σκοπούς πρέπει να υιοθετηθούν κανόνες οι οποίοι να αντιστοιχούν στους κανόνες για την μη εμπορικού χαρακτήρα εισαγωγή των ζώων αυτών και παράλληλα να διατηρηθεί η κλινική εξέταση που απαιτείται βάσει του άρθρου 16 της οδηγίας (ΕΚ) 92/65/ΕΟΚ.
(5)
Πρέπει να διασφαλιστεί ότι οι κανόνες και οι αρχές που εφαρμόζονται από τους υπαλλήλους πιστοποίησης των τρίτων χωρών παρέχουν επαρκείς εγγυήσεις. Συνεπώς, η εισαγωγή για εμπορικούς σκοπούς στην Κοινότητα σκύλων, γατών και κουναβιών θα πρέπει να επιτραπεί μόνον από τις χώρες που αναφέρονται στο παράρτημα της απόφασης 79/542/ΕΟΚ του Συμβουλίου, της 21ης Δεκεμβρίου 1976, περί καταρτίσεως ενός πίνακα τρίτων χωρών από τις οποίες τα κράτη μέλη επιτρέπουν την εισαγωγή ζώων του βοείου και χοιρείου είδους και νωπών κρεάτων (3), ή στο παράρτημα ΙΙ του κανονισμού (ΕΚ) αριθ. 998/2003.
(6)
Η απόφαση 2004/203/ΕΚ της Επιτροπής (4), έχει καθιερώσει ένα πρότυπο πιστοποιητικό υγείας για τις μη εμπορικού χαρακτήρα μετακινήσεις σκύλων, γατών και κουναβιών από τρίτες χώρες βάσει του κανονισμού (ΕΚ) αριθ. 998/2003. Θα πρέπει αντίστοιχα να καθιερωθεί ένα πρότυπο πιστοποιητικό υγείας για την εισαγωγή σκύλων, γατών και κουναβιών στην Κοινότητα για εμπορικούς σκοπούς.
(7)
Ο κανονισμός (ΕΚ) αριθ. 998/2003 τροποποίησε το άρθρο 10 της οδηγίας 92/65/ΕΟΚ με σκοπό να ευθυγραμμίσει τους όρους που εφαρμόζονται για το εμπόριο των σκυλιών, γατών και κουναβιών με τους όρους που εφαρμόζονται για τις μετακινήσεις μη εμπορικού χαρακτήρα και κατά συνέπεια, θα πρέπει να καταργηθεί η απόφαση 94/273/ΕΚ της Επιτροπής, της 18ης Απριλίου 1994, σχετικά με το κτηνιατρικό πιστοποιητικό για τη διάθεση στην αγορά, στο Ηνωμένο Βασίλειο και την Ιρλανδία, σκύλων και γατών που δεν κατάγονται από αυτές τις χώρες (5).
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη εγκρίνουν την εισαγωγή σκύλων, γατών και κουναβιών για εμπορικούς σκοπούς, όπως ορίζει το άρθρο 16 της οδηγίας 92/65/ΕΟΚ, υπό την επιφύλαξη των ακόλουθων απαιτήσεων:
α)
να προέρχονται από τρίτες χώρες που αναφέρονται στο παράρτημα ΙΙ της απόφασης 79/542/ΕΟΚ ή στο τμήμα 2 του μέρους Β και στο μέρος Γ του παραρτήματος ΙΙ του κανονισμού (ΕΚ) αριθ. 998/2003·
β)
να συνοδεύονται από πιστοποιητικό βάσει του προτύπου που παρατίθεται στο παράρτημα της παρούσας απόφασης.
Το εν λόγω πιστοποιητικό θα απαιτείται για την εισαγωγή από όλες τις τρίτες χώρες, όπως ορίζεται στο στοιχείο α), σε κράτος μέλος εκτός από την Ιρλανδία, τη Σουηδία και το Ηνωμένο Βασίλειο, καθώς και για την εισαγωγή από όλες τις τρίτες χώρες που αναφέρονται στο τμήμα 2 του μέρους Β και στο μέρος Γ του παραρτήματος ΙΙ του κανονισμού (ΕΚ) αριθ. 998/2003, στην Ιρλανδία, τη Σουηδία και το Ηνωμένο Βασίλειο.
Άρθρο 2
Η απόφαση 94/273/ΕΚ καταργείται.
Άρθρο 3
Η παρούσα απόφαση εφαρμόζεται από τις 12 Οκτωβρίου 2004.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 29 Ιουλίου 2004.

Labels: 12
3
6